Broj: 711-I-241-M-483-22/23-02-21

Zagreb, 27. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, zamjenika predsjednice povjerenstva, te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev Ivice Šarića,** **općinskog načelnika općine Zemunik Donji,** za davanjem mišljenja Povjerenstva, na 198. sjednici održanoj dana 27. prosinca 2022.g. daje sljedeće

**MIŠLJENJE**

**Obveznik** **Ivica Šarić, općinski načelnik Općine Zemunik Donji, dužan je u godišnjoj imovinskoj kartici za 2022. godinu koja se podnosi do 31. siječnja 2023. navesti podatke o vlasništvu nekretnina stečenih nasljeđivanjem u 2022. kako su navedene u rješenju o nasljeđivanju te je po okončanju postupka katastarske izmjere i obnove zemljišnih knjiga dužan u sljedećoj imovinskoj kartici koju će podnijeti Povjerenstvu navesti naslijeđene nekretnine prema njihovim oznakama upisanima u zemljišnim knjigama.**

 Obrazloženje

Zahtjev za davanjem mišljenja Povjerenstva podnio je Ivica Šarić, općinski načelnik Općine Zemunik Donji.U knjigama ulazne pošte Povjerenstva zahtjev je zaprimljen 22. prosinca 2022. pod poslovnim brojem 711-U-9338-M-483/22-01-5, povodom kojeg se vodi predmet broj M-483/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici navedenog Zakona te je stoga obveznik Ivica Šarić povodom obnašanja dužnosti općinskog načelnika Općine Zemunik Donjiobvezan postupati sukladno odredbama ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik navodi kako je od pokojnog oca temeljem ostavinske rasprave naslijedio imovinu, odnosno kuću s okućnicom te nekoliko parcela zemljišta, te da je u Općini Zemunik Donji trenutno u tijeku postupak katastarske izmjere i obnove zemljišnih knjiga, zbog čega se svi predmeti rješavaju preko katastarske i sudske komisije za k.o. Zemunik.

Obveznik nadalje navodi kako je pokrenuo postupak rješavanja ostavine te da isti neće biti dovršen u 2022. godini.

Obveznik traži mišljenje Povjerenstva je li u povredi, s obzirom da je rješenje o nasljeđivanju doneseno u 2022. godini, a uknjižba će se provesti u 2023., te navodi da iz navedenog razloga ne može prijaviti promjene u imovinskoj kartici.

Sukladno članku 10. stavku 4. ZSSI/21-a, obveznici su dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu, sa stanjem na zadnji dan prethodne godine, sukladno stavku 5. istog članka Zakona.

Člankom 11. stavkom 4.  ZSSI/21-a propisano je da prijava imovine stečene nasljeđivanjem sadrži i podatak od koga je nasljedstvo naslijeđeno.

Člankom 11. stavkom 5. ZSSI/21-a propisano je da podaci o stečenoj imovini obuhvaćaju podatke o nekretninama u knjižnom i izvanknjižnom vlasništvu stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluka suda ili drugog tijela, u postupku naknade za imovinu koja je prijašnjim vlasnicima oduzeta od strane jugoslavenske komunističke vlasti, a koja je prenesena na općenarodnu imovinu, državno, društveno ili zadružno vlasništvo te na drugi način stečenim nekretninama od drugih osoba.

S obzirom da je obveznik dužan podnijeti godišnju imovinsku karticu do 31. siječnja tekuće godine sa stanjem na dan 31. prosinca prethodne godine, obveznik je dužan u godišnjoj imovinskoj kartici navesti podatak o nekretninama kojih je vlasnik na dan 31. prosinca one godine za koju podnosu imovinsku karticu prema njihovom trenutnom stanju odnosno kako su navedene u rješenju o nasljeđivanju.

S obzirom da iz zahtjeva za mišljenje proizlazi da je obveznik Ivica Šarić, općinski načelnik Općine Zemunik Donji stekao nekretnine iza pokojnog oca temeljem rješenja o nasljeđivanju donesenom u 2022. godini, obveznik je dužan u godišnjoj imovinskoj kartici koja se podnosi do 31. siječnja 2023. sa stanjem na zadnji dan 2022. godine navesti podatak o vlasništvu naslijeđenih nekretnina unošenjem postojećih oznaka prema kojima se iste mogu identificirati, kako je to navedeno u rješenju o nasljeđivanju.

Nadalje, nakon što postupak katastarske izmjere i obnove zemljišnih knjiga bude okončan te ove nekretnine u zemljišnim knjigama budu uknjižene s brojem katastarske čestice u određeni zemljišno-knjižni uložak, obveznik je dužan u sljedećoj imovinskoj kartici koju bude podnosio Povjerenstvu navesti naslijeđene nekretnine prema njihovom stvarno upisanom stanju po okončanju predmetnog postupka.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

ZAMJENIK PREDSJEDNICE POVJERENSTVA

 Davorin Ivanjek, dipl. iur.

Dostaviti:

1. Obveznik Ivica Šarić, elektroničkom dostavom
2. Objava na internetskoj stranici Povjerenstva
3. Pismohrana